Théo Rakotovao

I Théo Rakotovao, izay fantatra koa amin ' ny anarana hoe Mikea, dia mpihira sady mpitendry gitara malagasy avy any amin' ny faritry ny Masikoro, any amin' ny tapany atsimo-andrefan' i Madagasikara. Teraka tamin' ny 19 Avrily 1975 tao Tanandava Station izy ary zanaka ny fahafolo amin' ny telo ambin' ny folo mianadahy. Ny anarana hoe "Mikea" dia noraisiny ho fanomezam-boninahitra ny mponina tompon' io anarana io izay monina any amin' ny ala maina amin' ity faritra ity, izay matetika no tsy tena fantatra ny kolontsainy miavaka"Théo Rakotovaon artiste engagé ", www.indigo-lemag.com, 14/08/2018"Mikea", www.rfi.fr, 27/06/2024"Paroles MIKEA, chansons et traductions", www.lacoccinelle.net, .

 Mpanakanto 
Amin' ny maha mpihira sy mpamoron-kira azy, i Mikea dia mampifandray ny fandrindram-peo nentim-paharazana amin' ny blues, sady maka aingam-panahy avy amin' ny beko, fomban-kira nentim-paharazana avy any amin' ny tapany atsimon' i Madagasikara. Ny hirany dia miresaka lohahevitra toy ny fanirery, ny fahantrana, ny soatoavina nentim-paharazana, ny tany, ny herin' ny vola, ny sesitany, ny fahamaninan-tanindrazana, ny famadihana snamana, ny halatra, ny rariny, ny fianakaviana, ny fitiavana, ary koa ny fandripahana ala sy ny olana momba ny tontolo iainana.

Tamin' ny taona 2008 i Théo Rakotovao no nahazo ny Prix Découvertes RFI, fankasitrahana izay nahatonga ny lazany iraisam-pirenena. Anisan' ny rakikirany ny "Longo" (2007) sy ny "Taholy" (2009) ary ny "Hazolava" (2013).

 Mpiaro ny tontolo iainana 
Fantatra ihany koa i Théo Rakotovao amin' ny fanoloran-tenany amin' ny fiarovana ny tontolo iainana any amin' ny tapany atsimo-andrefan' i Madagasikara, faritra manana tontolo iainana tsy manam-paharoa atahorana ho simba noho ny tetikasa fitrandrahana harena an-kibon' ny tany. Voakasiky ny tetikasa fitrandrahana Toliara Sands sy Base Toliara ny faritra fiaviany. Nisongadina tamin' ny fanoherany ireo tetikasa ireo izy, indrindra ny amin' ny maha filohan' ny fikambanana MA.ZO.TO azy, fikambanana izay mampivondrona ny solontenan' ny vondrom-piarahamonina ao an-toerana manohitra ny fitrandrahana"Base Toliara sands mine", www.banktrack.org, .

Ny fanoloran-tenany dia niseho tamin' ny alalan' ny fikarakarana sy fandraisana anjara amin' ny hetsika andraisan' ny daholobe anjara izay natao hanairana ny saina momba ny loza hateraky ny fahasimban' ny tontolo iainana sy ny loza ara-tsôsialy mifandray amin' ireo tetikasa fitrandrahana ireo. Nampiasa ny mozikany hanehoany ny fanoherana sy hanentanany ny mponina any an-toerana i Théo ary nilatsaka hofidina ho solombavambahoaka ihany koa izy tamin' ny volana Mey 2019, na dia tsy nahomby aza izany, mba hahafahany miaro bebe kokoa ny tanjony"Madagascar mine ignites protests, community division", news.mongabay.com, 2/07/2019.

Ny fahavononany amin' ny fiarovana ny tontolo iainana sy amin' ny fiarovana ny zon' ny vahoaka eo an-toerana amin' ny tetikasa fitrandrahana no nahatonga ny fampiatoan' ny fanjakana malagasy tsy misy fepetra ny asan' ny Base Toliara tamin' ny volana Nôvambra 2019, noho ny disadisa teo amin' ny fokonolona sy ny tsy fahampian' ny fanazavana momba ny tombontsoa mety ho azon' ny firenena sy ny mponina eo an-toerana"Madagascar suspends activities at controversial Base Toliara mine", news.mongabay.com, 02/07/2019.

 Jereo koa 

 Kolontsaina malagasy
 Mozika malagasy
 Tontolo iainana eto Madagasikara
 Fitrandrahana harena an-kibon' ny tany eto Madagasikara
 Toliara Sands sy Base Toliara 

 Loharano sy fanamarihana